Úradný vestník 320 E , 15/12/2005 S. 0156 - 0160



P6_TA(2005)0067 Rozpočtové usmernenia 2006 (iné oddiely) Uznesenie Európskeho parlamentu o usmerneniach pre oddiely II, IV, V, VI, VII, VIII (A) a VIII (B) a o predbežnom návrhu odhadu rozpočtu Európskeho parlamentu (oddiel I) pre rozpočtový postup na rok 2006 (2004/2271(BUD)) Európsky parlament, - so zreteľom na článok 272 Zmluvy o ES, - so zreteľom na medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a o zlepšení rozpočtového postupu [1], - so zreteľom na všeobecný rozpočet Európskej únie pre rozpočtový rok 2005 [2], - so zreteľom na výročnú správu Dvora audítorov za rozpočtový rok 2003, spolu s odpoveďami kontrolovaných inštitúcií [3], - so zreteľom na článok 69 a prílohu IV rokovacieho poriadku, - so zreteľom na správu Výboru pre rozpočet a stanovisko Výboru pre občianske slobody, spravodlivosť a vnútorné veci (A6-0043/2005), A. keďže predbežné údaje, ktoré sa týkajú technickej úpravy finančného výhľadu stanovujú v rámci rozpočtu na rok 2006 strop 6,704 miliardy EUR pre okruh 5 (administratívne výdavky), B. keďže rozpočet na rok 2006 bude zahŕňať celkový finančný vplyv rozšírenia, ku ktorému došlo v roku 2004 s väčšinou nových zamestnancov prijatých do služobného pomeru, C. keďže významná časť prípravných prác súvisiacich s ďalším rozšírením, ktoré sa plánuje na rok 2007, sa uskutoční v roku 2006, D. keďže rok 2006 je posledným rozpočtovým rokom súčasného finančného výhľadu, Politické priority Konsolidácia a príprava na ďalšie rozšírenie 1. považuje za nevyhnutné, aby, ak je to potrebné, boli prijaté primerané dodatočné opatrenia na účinné ukončenie rozšírenia v roku 2004; odhaduje, že väčšina nových zamestnancov z 10 nových členských štátov bude zamestnaná pred rokom 2006, čo bude mať plný finančný dosah na rozpočty iných inštitúcií; 2. zdôrazňuje význam začlenenia nových zamestnancov do štruktúry inštitúcií; domnieva sa, že by sa mali prijať osobitné opatrenia v rámci odborného vzdelávania v oblastiach, ktoré zaostávajú, napr. preklady a tlmočenie; 3. zdôrazňuje potrebu dynamického začatia príprav na ďalšie rozšírenie týkajúce sa Rumunska a Bulharska, ktoré je plánované na rok 2007; žiada inštitúcie, aby poskytli podrobné informácie o svojich plánoch v súvislosti s týmito prípravami a odhady dôsledkov na rozpočet do 1. septembra 2005; Efektívne a racionálne využitie rozpočtových prostriedkov 4. vyzýva inštitúcie, aby zlepšili kvalitatívnu stránku výdavkov v rámci svojich kľúčových aktivít prostredníctvom efektívnejšieho a racionálnejšieho využitia dostupných rozpočtových prostriedkov; očakáva, že tento postoj zohľadnia v rámci prípravy svojich návrhov odhadov; 5. domnieva sa, že prerozdelenie rozpočtových prostriedkov a presuny zamestnancov by malo byť prvým krokom v rámci hľadania zdrojov s cieľom zlepšiť fungovanie inštitúcií; poukazuje na skutočnosť, že pri hodnotení navrhovaných nových iniciatív by sa mali zohľadniť dlhodobé finančné dopady; 6. podporuje posilnenie medziinštitucionálnej spolupráce s cieľom zvýšiť efektívnosť; žiada, aby Komisia do 1. júla 2005 predložila správu, ktorá predstaví výhody doterajšej medziinštitucionálnej spolupráce; 7. navrhuje vytvorenie informačného nástroja, ktorý by umožnil prekladateľom vo všetkých inštitúciách spoločne využívať už preložené texty a pozmeňujúce a doplňujúce návrhy tak, aby sa ušetrili náklady a zvýšila kvalita prekladov; Smerom ku komplexnejšiemu zostavovaniu rozpočtu 8. domnieva sa, že štruktúra a obsah rozpočtov iných inštitúcií by mali byť komplexnejšie; víta plány na objasnenie rozpočtovej nomenklatúry iných inštitúcií; vyzýva inštitúcie, aby do svojich odhadov zahrnuli jasný systém prerozdelenia rozpočtových prostriedkov podľa svojich hlavných činností a funkcií; Iné 9. vyzýva inštitúcie, aby do 1. septembra 2005 predložili prehľad opatrení prijatých na odstránenie prekážok v rámci rovnakého zaobchádzania, ako sa uvádza v článku 13 Zmluvy o ES, v ktorom zohľadnia možnosti, ktoré ponúka nový služobný poriadok; 10. domnieva sa, že vykonávanie politík, ktoré neškodia životnému prostrediu, by malo byť súčasťou každodennej práce inštitúcií; žiada, aby všetky inštitúcie do 1. septembra 2005 opätovne vyhodnotili činnosti vykonané v súvislosti s účasťou na Systéme environmentálneho manažmentu a auditu Európskej únie (EMAS); poukazuje na skutočnosť, že nové stavebné projekty ponúkajú predovšetkým príležitosť investícií, po analýze nákladov a výnosov, do ekologických energetických systémov, ktoré sú z dlhodobého hľadiska menej nákladné a oveľa menej znečisťujúce životné prostredie; domnieva sa, že európske inštitúcie by mali v tomto smere ísť príkladom; 11. vyzýva inštitúcie, aby do 1. septembra 2005 predložili správu o spôsoboch, akými podporujú svojich zamestnancov pri využívaní verejnej dopravy; 12. poukazuje na vplyv nárastu počtu zamestnancov na vyplácanie dôchodkov v ďalších rokoch; očakáva, že administratíva Komisie predloží návrhy, ktoré zabránia vzniku nadmerného zaťaženia bežného prevádzkového rozpočtu, napríklad prostredníctvom dôchodkového fondu; Európsky parlament Konsolidácia rozšírenia v roku 2004 13. považuje za dôležité, aby boli obsadené pracovné miesta vytvorené v dôsledku rozšírenia; zdôrazňuje význam rozdelenia týchto pracovných miest do rôznych tried; podporuje požiadavku na zabezpečenie dostatočného počtu kvalifikovaných tlmočníkov a prekladateľov vo všetkých úradných jazykoch s cieľom umožniť všetkým poslancom aktívne sa zúčastňovať na práci Parlamentu; zdôrazňuje význam prijatia nevyhnutných opatrení s cieľom zabezpečiť rovnaké zaobchádzanie so všetkými poslancami; Prípravy na rozšírenie v roku 2007 14. považuje za nevyhnutné, aby sa vykonala príprava pre zabezpečenie bezproblémového vstupu Rumunska a Bulharska do Európskej únie v roku 2007; vyzýva generálneho tajomníka Európskeho parlamentu, aby do 1. septembra 2005 predložil praktické návrhy týchto prípravných prác; zdôrazňuje potrebu zabezpečiť primerané jazykové služby pre nových pozorovateľov a poslancov; Približovanie Parlamentu občanom 15. pripomína, že informačná a komunikačná politika zohráva kľúčovú úlohu v rámci približovania Parlamentu občanom; poukazuje na význam audiovizuálnych služieb v rámci tohto procesu; domnieva sa, že internetová stránka Parlamentu by mala byť prehľadnejšia a malo by sa zlepšiť vysielanie cez internet; 16. požaduje komplexnú revíziu informačných a komunikačných politík Európskeho parlamentu; žiada generálneho tajomníka, aby do 1. júna 2005 predložil správu s posúdením zlepšení v rámci služieb pre návštevníkov s cieľom aktualizovať oblasť obrazovej prezentácie, vylepšiť štandardné služby pre návštevníkov a zvýšiť ľudské zdroje; 17. zdôrazňuje význam spolupráce a zdieľaných právomocí s kanceláriami Komisie; opätovne zdôrazňuje svoju podporu v rámci vytvárania európskych domov (spoločné priestory pre externé kancelárie Parlamentu a Komisie) vo všetkých členských štátoch; domnieva sa, že by sa mala zvýšiť účinnosť a viditeľnosť európskych domov; 18. domnieva sa, že je potrebné naďalej rozvíjať úlohu externých kancelárií v rámci informačnej a komunikačnej politiky Parlamentu a že externé kancelárie musia mať k dispozícii primerané zdroje; je ochotný preskúmať možnosti rozvoja úlohy externých kancelárií v rámci podpory činností poslancov; Kvalita a efektivita práce Parlamentu 19. zdôrazňuje, že v súvislosti s prácou by kvantita nemala ísť na úkor kvality; je preto ochotný zvážiť, či by sa mali vykonať úpravy v rámci administratívnej štruktúry Parlamentu, alebo poskytnúť podporu pre jeho kľúčové činnosti s cieľom optimalizovať činnosti inštitúcie; 20. domnieva sa, že zvýšená zodpovednosť Európskeho parlamentu v legislatívnom procese si vyžaduje výrazné zvýšenie zdrojov vyčlenených na podporu tejto kľúčovej činnosti (viac rokovacích miestností pre výbory vybavených zariadeniami na elektronické hlasovanie, posilnenie sekretariátov výborov, finančné zdroje na zabezpečenie odborných posudkov pre parlamentné výbory, atď.); 21. považuje za dôležité, aby sa zlepšili pracovné podmienky poslancov; podporuje preskúmanie možností rozvoja využitia nových technológií ako prostriedku na zvýšenie efektivity; pripomína žiadosť v svojom uznesení z 26. februára 2004 [4] na vykonanie kontroly, ktorej cieľom je zistiť, či je možné uľahčiť prácu využívaním videokonferencií a podobných postupov; vyjadruje však znepokojenie nad výškou prostriedkov určených na informačné technológie; vyjadruje znepokojenie nad nedostatočným zlepšením v oblasti služieb informačných technológií pre poslancov; poveruje svojho generálneho tajomníka, aby do 1. júla 2005 predniesol správu obsahujúcu návrhy na zlepšenie služieb IT pre poslancov; 22. požaduje posilnenie podporných služieb pre poslancov zo strany zamestnancov knižnice s cieľom poskytovať faktické a nestranné informácie o veciach, o ktoré sa zaujímajú občania EÚ a ich sprístupnenie poslancom v katalogizovanej podobe; 23. zdôrazňuje význam osobných asistentov v súvislosti s prácou poslancov; teší sa na ďalšie správy pracovnej skupiny Predsedníctva o asistentoch poslancov; a aj na základe finančnej transparentnosti podporuje zavedenie štatútu asistentov; 24. považuje za kľúčové, aby bola zaručená dostatočná pomoc a odborné znalosti na zabezpečenie kvality legislatívnej činnosti Parlamentu; teší sa na aktualizovanú hodnotiacu správu o reforme služieb Parlamentu ("Raising the Game"); 25. vyzýva na zlepšenie jazykovej podpory práce Parlamentu; žiada zvýšenie prekladateľských kapacít, aby mohli poslanci pracovať s dokumentami vo svojich vlastných jazykoch; žiada zvýšenie dostupnosti tlmočníkov pre politické skupiny a ich pracovné skupiny a žiada administratívu vykonať kroky s ohľadom na priestory a počet zamestnancov; navrhuje tam, kde je to možné, koordinovaný postup spolu s ostatnými inštitúciami na účely možného využitia synergických účinkov; 26. uvádza, že personálny manažment je veľmi dôležitý pre efektívnosť práce inštitúcie; vyjadruje znepokojenie nad dĺžkou výberových konaní, najmä v súvislosti s rozšírením; žiada preto generálneho tajomníka, aby prehodnotil výberové konania a predložil návrhy na rýchlejšie výberové konania; zároveň žiada generálneho tajomníka, aby predložil správu o pokroku v súvislosti so systémom povyšovania, ktorej sa uvedie, či systém dostatočne prihliada na diferenciáciu podľa zásluh; 27. zdôrazňuje, že dostatočné výdavky by sa mali očakávať v oblastiach, v ktorých si politické rozhodnutia vyžadujú väčšie finančné prostriedky, s cieľom pokryť výdavky súvisiace s účasťou parlamentných delegácií na schôdzach mimo svojich pracovísk; poveruje Predsedníctvo, aby vypracovalo realistický odhad výdavkov na organizáciu parlamentnej konferencie o WTO a Spoločného parlamentného zhromaždenia AKT - EÚ na základe plánovaných schôdzí; Celková úroveň rozpočtu Parlamentu 28. pripomína, že dôsledkom toho, že Parlament má viacero pracovísk, sú veľké mimoriadne náklady v jeho rozpočte; poukazuje na skutočnosť že umiestnenie Európskeho parlamentu v troch krajinách si ročne vyžaduje viac ako 200 miliónov EUR; 29. zdôrazňuje význam dosiahnutia rovnováhy medzi oprávnenými potrebami na zlepšenie kvality pracovných podmienok poslancov, politických skupín a administratívy a rozpočtovou disciplínou; 30. domnieva sa, že konečné rozhodnutie o celkovej výške rozpočtu Parlamentu na rok 2006 by sa malo prijať iba vtedy, keď sú jasne definované potreby; vyzýva Predsedníctvo, aby predložilo správu o účinnejšom spôsobe zostavovania rozpočtu ešte pred predložením odhadov s cieľom zabrániť vzniku možnosti presunov nevyužitých rozpočtových prostriedkov; zdôrazňuje skutočnosť, že tieto potreby určujú výšku rozpočtu; zdôrazňuje, že nové iniciatívy by sa mali uskutočniť iba po dôkladnom zvážení dlhodobých dopadov na rozpočet; Rada 31. vyzýva Radu, aby v prípade uskutočnenia nových iniciatív hľadala zdroje najprv prostredníctvom prerozdelenia prostriedkov; žiada Radu, aby uplatňovala rovnakú disciplínu pri vytváraní vlastného rozpočtu, akú uplatňuje na rozpočty iných inštitúcií; 32. vyzýva Radu, aby dozorným orgánom schengenského systému a colníc poskytla dostatočné zdroje na vykonanie nevyhnutných kontrol; 33. vyzýva Radu, aby svoje odhady poskytla súčasne s inými inštitúciami, a aby ich uverejnila ako súčasť predbežného návrhu rozpočtu; Súdny dvor 34. pripomína, že Súdny dvor vykonal predčasné platby za svoje budovy, čím sa znížili rozpočtové náklady na rok 2005; konštatuje, že sa predpokladá, že ročné platby za budovy "Annex" budú pokračovať v roku 2006; 35. vyzýva Súdny dvor, aby predložil Európskemu parlamentu správu o prípravách na vytvorenie Súdu pre verejnú službu a jeho dôsledkoch na rozpočet; 36. žiada Súdny dvor, aby efektívnejšie využíval vlastné zdroje s cieľom urýchlenia súdnych konaní (častejšie využívanie malých komôr; presuny zamestnancov); Dvor audítorov 37. poukazuje na skutočnosť, že funkčné obdobie ôsmych členov Dvora audítorov sa skončí v roku 2006, čím v rámci jeho rozpočtu vzniknú dodatočné výdavky ako dôsledok jednorázových príspevkov a dôchodkov; 38. konštatuje, že Dvor audítorov bude pokračovať v projektoch modernizácie svojej hlavnej budovy, aby spĺňala predpisy v oblasti zdravia, bezpečnosti a životného prostredia a vybudovania druhej prístavby; Európsky hospodársky a sociálny výbor a Výbor regiónov 39. zdôrazňuje význam rozpočtovej disciplíny, predovšetkým v súvislosti s majetkovými projektmi; vyzýva tieto dva výbory, aby predložili Európskemu parlamentu správy o svojich stavebných projektoch a potrebách na prenájom kancelárií, ako aj o fungovaní spoločných služieb; a žiada obe inštitúcie, aby predložili správy o situácii v obsadzovaní pracovných miest v rámci finančnej kontroly; Ombudsman 40. konštatuje nárast činnosti úradu ombudsmana; plánuje vyhodnotiť finančný dopad zmien týkajúcich sa počtu sťažností; Európsky dozorný úradník pre ochranu údajov 41. poukazuje na skutočnosť, že rok 2006 bude druhým rokom plného fungovania európskeho dozorného úradníka pre ochranu údajov; *** 42. poveruje svojho predsedu, aby postúpil toto uznesenie Rade, Komisii, Súdnemu dvoru, Dvoru audítorov, Európskemu hospodárskemu a sociálnemu výboru, Výboru regiónov, Ombudsmanovi, a Európskemu dozornému úradníkovi pre ochranu údajov. [1] Ú. v. ES C 172, 18.6.1999, s. 1. Dohoda zmenená a doplnená rozhodnutím 2003/429/ES (Ú. v. EÚ L 147, 14.6.2003, s. 25). [2] Ú. v. EÚ L 60, 8.3.2005. [3] Ú. v. EÚ C 293, 30.11.2004, s. 1. [4] Ú. v. EÚ C 98 E, 23.4.2004, s. 171. --------------------------------------------------